OpenLLM-France/wikimedia huggingface dataset:
# Oenothera stricta

Oenothera stricta :
| Oenothera stricta ||
| Classifica scentifica ||
| Regnu | Plantae |
| Divisione | Tracheophyta |
| Sottudivisione | Spermatophytes |
| Ordine | Myrtales |
| Famiglia | Onagraceae |
| Generu | Oenothera |
| Nome binuminale ||
| Oenothera stricta Heinrich Friedrich, 1821 ||
Oenothera stricta hè una spezia di pianta chì face parte di a famiglia di l'Onagraceae.

## Descrizzione

Oenothera stricta hè una pianta erbacea vivace appartinendu à a famiglia di l'Onagraceae. Si distingue da u so picciolu rittu, pudendu aghjunghje un'altezza da 30 à 90 centimi. E so casce sò lanceolate, alterne è appena dentate annantu à i bordi. I fiori di Oenothera stricta sò di culore giallu vivu è si spannanu in gaspe terminale. Ogni fiore pussede quattru petali è ottu stamine.

## Ripartizione

Oenothera stricta hè originaria d'America suprana, induv'ella hè largamente sparta. Omu a trova per u più in e pratuline, l'arici di fureste è e zone disturbate. Hè ancu prisente in certe rigione d'Europa, d'Asia è d'Australia, induv'ella hè stata introdutta cum'è pianta ornamentale.
Oenothera stricta hè prisente in Corsica.

## Biolugia

Oenothera stricta hè una pianta à fiuritura estiva. Fiurisce di regula da ghjunghju à sittembre, attirendu numerosi insetti inamacatori tali l'ape è e farfalle. A pianta si riproduce per u più per via d'autofecundazione, ma pò ancu esse inamacata da altre individui di listessa spezia. I granelli di Oenothera stricta sò spergugliati da u ventu è ponu firmà icampii mentre parechji anni.

## Tassonumia

Oenothera stricta hè u nome scentificu accittatu di 'ssa spezia, ma hè ancu cunnisciuta sottu à altri sinonimi, tali Oenothera biennis var. stricta è Oenothera muricata. 'Ssi nomi sò stati imprudati in u passatu per designà pupulazione specifiche di Oenothera stricta, ma sò avale cunsiderati cum'è sinonimi.

## Cunsirvazione

Oenothera stricta hè una spezia relativamente cumuna è ùn hè micca cunsiderata cum'è essendu in priculu. Eppuru, certe pupulazione ponu esse minacciate da a distruzzione di u so ambiente naturale duvuta à l'urbanisazione è à l'agricultura intensiva. E misure di cunsirvazione, tale a prutezzione di e zone induv'ella hè prisente è a sensibilisazione di u publicu à a so impurtanza eculogica, sò necessarie per assicurà a sopravvivenza à longu andà di 'ssa pianta.

## Riferimenti

* Jeanmonod D. & Gamisans J. (2013) Flora Corsica (2 ed), Edisud.

## Note

* ↑ Jeanmonod & Gamisans (2013).

## Altri prugetti

* Oenothera stricta annantu à Wikimedia Commons.
# Oenothera biennis

Oenothera biennis :
| Oenothera biennis ||
| Classifica scentifica ||
| Regnu | Plantae |
| Divisione | Tracheophyta |
| Sottudivisione | Spermatophytes |
| Ordine | Myrtales |
| Famiglia | Onagraceae |
| Generu | Oenothera |
| Nome binuminale ||
| Oenothera biennis Carl Linnaeus, 1753 ||
Oenothera biennis hè una spezia di pianta chì face parte di a famiglia di l'Onagraceae.

## Descrizzione

Oenothera biennis hè una pianta erbacea appartinendu à a famiglia di l'Onagraceae. Si distingue da u so picciolu rittu, pudendu aghjunghje un'altezza da 1 à 2 metri. E so casce sò alterne, lanceolate è dentate annantu à i bordi. I fiori di Oenothera biennis sò di culore giallu vivu è si spannanu in gaspe terminale. Ogni fiore pussede quattru petali è ottu stamine.

## Ripartizione

Oenothera biennis hè originaria d'America suprana, ma s'hè largamente sparta in altre rigione di u mondu grazia à a so intruduzione da l'omu. Omu a trova oghje in numerosi paesi, in particulare in Europa, in Asia è in Australia. 'Ssa pianta priferisce e terre ricche di nutrimenti è l'ambienti aperti tali e pratuline, l'arici di fureste è i bordi di stradoni.
Oenothera biennis hè prisente in Corsica.

## Biolugia

Oenothera biennis hè una pianta biennale, ciò chì significheghja ch'è ella hà un ciculu di vita di dui anni. In u corsu di u primu annu, a pianta forma una rusetta basale di casce chì si sviloppa à parte si da una radica ghjirante. Mentre a sicondu annu, u picciolu si sviloppa è produce i fiori. L'impullinazione hè per u più assicurata da l'insetti, tali l'ape è e farfalle, attratti da u nettare di i fiori. I granelli sò dopu dissiminati da u ventu o l'animali.

## Tassonumia

Oenothera biennis hè u nome scentificu accittatu per 'ssa spezia. Hè ancu cunnisciuta sottu à i sinonimi seguenti : Oenothera muricata L., Oenothera suaveolens Desf., è Oenothera biennis var. biennis. 'Ssa pianta hè stata discritta per a prima volta da u botanistu svedese Carl Linnaeus in u 1753.

## Cunsirvazione

Oenothera biennis hè cunsiderata cum'è una spezia à preoccupazione minore sient'è l'Unione internaziunale per a cunsirvazione di a natura (UICN). Bench'ella possi esse cunsiderata cum'è una gattiva erba in certi cuntesti agriculi, ghjoca un rollu impurtante in l'ecusistemi in quant'è fonte di cibu per numerosi insetti inamacatori. Eppuru, a distruzzione di u so ambiente naturale è l'usu eccessivu di pesticidii ponu custituisce minacce per a so sopravvivenza à longu andà. Hè dunque essenziale di mette in ballu e misure di cunsirvazione per prisirvà 'ssa spezia è mantene a biodiversità di l'ecusistemi induv'ella si trova.

## Riferimenti

* Jeanmonod D. & Gamisans J. (2013) Flora Corsica (2 ed), Edisud.

## Note

* ↑ Jeanmonod & Gamisans (2013).

## Altri prugetti

* Oenothera biennis annantu à Wikimedia Commons.
# Offenbach nant'à u Menu

Offenbach nant'à u Menu (tedescu: Offenbach am Main) hè una cità tedesca di u land dettu (statu federale) di Assia. Tene 123.734 abitanti (2015).

## Liami

* U situ ufficiali
# 24 di ferraghju

U 24 di ferraghju hè u 55$^u$ ghjornu di l'annu in u calendariu gregurianu. Restanu 310 ghjorni à a fine di l'annu (311 sì hè bisestile).

## Avenimenti

* 2022: Cuminciamentu di l'invasione russia di l'Ucraina

### In Corsica
## Celebrazioni
### Santi

Santu Mudestu.
Issu Santu hè citatu pè a prima volta in u Martirologu d'Usuardu.
Usuardu era un frate chì campava à u seculu IX. U rè di Francia, Carlu u Pilatu, l'avia incaricatu di scrive una lista di i santi cù a vita d'ugnunu. L'uriginale si trova à a Bibliuteca naziunale di Parigi, ma hè statu stampatu parechje volte.
Ci dice chì Mudestu era un vescu di Trevi, in Alemagna, à l'epica di l'invasione franca, è ch'ellu hè mortu l'annu 486.
Etimolugia: da u lat. "modestus" (calmu, prudente).
Nomi: Modesta, Modeste, Modestia, Modestine, Modesty, Mudesta, Mudestu.

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 23 di marzu

U 23 di marzu hè l'82$^u$ ghjornu di l'annu (l'83$^u$ sì hè bisestile) in u calendariu gregurianu. Restanu 283 ghjorni à a fine di l'annu.

## Celebrazioni
### Santi

Santu Vitturianu. Santu Turibiu.
Vitturianu era un guvernatore di Cartagine, in Tunisia. Hè statu marturiatu versu l'annu 484, à l'epica di e grande persecuzioni urganizate in l'Africa di u Nordu da Unericcu, rè di i Vandali.
Unericcu l'avia dettu di cunvertesi à l'Arianisimu è di imprigiunà i cristiani catolichi. Vitturianu avia rispostu:
"Un' ci serebbi altra vita chè quella chè no cunnuscimu nantu à ista terra, chì resterebbi quantunque fidu à Cristu, à Cristu chì m'hà fattu tantu favori. Ma eiu, credu à a vita eterna ch'ellu ci hà prumessu. Ricusu d'eseguì i to ordini, ancu s'avissi da more in u focu o da e bestie."
Allora, Unericcu u fece marturià è tumbà.
Etimolugia: V. Vittoriu (21 lugliu).
Turibiu era un Spagnolu natu in Maiorca in u 1538. Avia 43 anni quandu u rè Filippu Secondu u mandò cum'è arcivescu in Lima, a capitale di u Perù.
Quallà, i ghjunghjiticci eranu ghjentaccia. L'Indiani ch'elli facianu travaglià à e minere per circà l'oru, eranu cunsiderati cum'è animali.
A dioccesi di Turibiu era immensa. Quand'ellu ghjunse, messe sette anni per fanne u giru in trè visite. Cristianizava, battizava, ma circava dinù di rende a so dignità à l'Indiani, ubligandu i so preti à falli a scola. L'affare ùn fù facile chì quelli chì avianu u cumandu ùn avianu chè disprezzu pè i nativi, ma ellu, paziente, curaggiosu, inchjuccutu è malignu, multiplicò i preti creendu, in Lima, u primu seminariu di l'America suttana.
Dopu à 25 anni d'apustulatu, si ammalò. Era in a cità di Santa. Dumandò à quelli chì u curavanu di dilli u veru è, sapendusi persu, si preparò à more. L'anu chjusu l'ochji u 23 marzu 1606.

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 23 uttrovi

U 23 uttrovi hè u 296esimu ghjornu (u 297esimu ghjornu s'è l'annata hè bisesta) di u calendariu gregorianu.

## Celebrazione
### Feste
### I Santi

I Santi Servandu è Ghjermanu. Santu Ghjuvanni di Capistranu.
Servandu è Ghjermanu sò dui fratelli morti in Cadice in principiu di u seculu quartu.
Etimolugia: Servandu vene forse da u latinu "servandus" (chì deve esse cunservatu).- Ghjermanu, d'urigine latina d'età imperiale pò significà: abitante di a Germania; o fratellu ghjermanu (natu da i listessi genitori); o ancu: graziosu.
Casate: Germani.
Nomi: Garmon, Germain, Germaine, German, Germana, Germano, Germanu, Germanus, Germentsje, Germina, Ghjermana, Ghjermanu, Guermana, Guermane, Guermoussia, Jermen.
Paesi è cità: Cadice, Leon.
Ghjuvanni, natu in u paese abbruzzese di Capistranu, hè mortu à 70 anni, u 23 uttobre 1456, in a cità cruata d'Iloc.
Figliolu di un cunduttieru alemanu, era capitanu di a cità di Perugia quandu a moglia morse. Adduluratu, si hè fattu cristianu è hà dumandatu à i Franciscani di ricevelu. Quelli l'anu rispostu ch'ellu avia gattiva riputazione è chì bisugnava prima à fà e so prove. Allora, hà fattu u giru di Perugia à cavallu à un sumere, a faccia versu a coda, incappellatu cù una mitria in cartone duv'ellu avia scrittu i so peccati. Avia 29 anni.
Cum'è frate, Ghjuvanni fece stravede. Hè statu l'amicu è cullaburatore di quattru papa. Hè statu legatu apostolicu in Napuli, in Francia, in e Fiandre è in Sicilia. Hà rifurmatu l'Ordine Franciscanu. Cù 40 anni di prediche, hà messu u cumbugliu in l'Europa pagana. Hè mortu dopu à avè urganizatu a cruciata contru à i Turchi è vintu a battaglia di Belgradu.
L'umanistu Aenea Silviu Piccolomini, u futuru Piu Secondu (1458-1464), chì l'hà cunnusciutu quand'ellu avia 66 anni, hà scrittu:
"Un' aghju mai scontru un geniu simile. Chjucu, frustu, ùn avendu chè a pelle nantu à l'osse, mai stancu, sempre cuntentu, predicheghja quasi tutti i ghjorni davanti à 20 è 30.000 persone è, tantu i struiti chè i gnuranti u stanu à sente à bocca aperta."
Etimolugia, casate è nomi: Cf u 27 dicembre.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 24 d'aostu

U 24 d'aostu hè u 236esimu ghjornu (u 237esimu ghjornu s'è l'annata hè bisesta) di u calendariu gregorianu.

## Celebrazione
### Feste
### I Santi

San Bartulumeu (o Bartulu, o San Natanaellu).
Bartulumeu era un Galileanu, apostulu di Ghjesù. Dicenu ch'ellu hè statu spellatu vivu.
San Ghjuvanni, in u so Vangellu, u chjama Natanaellu. E' forse chì ghjè u so veru nome chì Bartulumeu, in a parlata aramaica, vole dì figliolu di Tulumeu.
Etimolugia: da l'ebreu "bar" (figliolu) è "talmaï" ( chì lavora).
Casate: Bartoldi, Bartoli, Bartolini, Bartolomei, Bertoloni, Bertolosi, Bertolucci, Bertozzi, Mei, Tolomei.
In Corsica, in u 1981, a casata Bartoli venia à u settesimu rangu, dopu à Casanova, Albertini, Luciani, Mattei, Rossi è Santoni. 18% in u cantone di Zicavu, 14% in quellu di Prunelli di Fiumorbu è 10% in quellu di Santa Maria Sichè.
Nomi: Barthel, Bärthel, Barthélémy, Barthélémye, Bartholomäus, Bartholomé, Bartholomée, Bartholomew, Bartolo, Bartolomé, Bartolomeo, Bartulinu, Bartulu, Bartulumeu, Bertélémy, Möbius, Tulumeu.
Paesi è cità: Curzola, Fermo, Fancuforte/Menu, Altenburgu. In Corsica: in Ochjatana (festa patrunale), in Pozzu (cumuna di Brandu).- Nantu à a cumuna di a Munacia d'Orezza, à a bocca (1074 m.) chì permette di passà in a pieve di Tavagna, ci hè una cappella dedicata à San Bartulu; ci si và tutti l'anni, u 24 agostu.- In Bonifaziu, facenu a prucessione cù e reliquie di u Santu.- Nantu à a cumuna di Carpinetu, à 10 minuti di marchja di a bocca d'Alcarotta chì ghjè u passeghju trà l'Alisgiani è l'Orezza, ci hè una cappella dedicata à Sant'Albertulu. Custì dinù ci si andava in prucessiò u 24 agostu; si pò omu dumandà s'ellu ùn ci hè micca cunfusione trà Santu Alibertu è Santu Bartulumeu.
Prutezzione: cunciadori, macellari, legatori di libri.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 24 d'aprile

U 24 d'aprile hè u 114$^u$ ghjornu di l'annu (u 115$^u$ sì hè bisestile) in u calendariu gregurianu. Restanu 251 ghjorni à a fine di l'annu.

## Celebrazioni
### Santi

Santu Fidelu.
Fidelu hè natu in Alemagna, in Sigmaringhen, in u 1573.
Dopu à avè finitu i so studii di Dirittu, fece trè anni u stitutore di trè principi. Cun elli, fece u giru di l'Europa per visità chjese è musei. Dopu, si stabilì avucatu in a cità alsassiana di Colmar, ma ci era tanti furdani trà l'avucati di issa cità chì li caccionu a voglia di fà issu mistieru.
A' 35 anni, si fece frate cappuccinu. Disse: "Vogliu vultà nudu, cum'è quandu surtii da u corpu di mamma". E', oramai, campò in a puvertà è a penitenza. Si chjamava Marcu Reii, hè diventatu frate Fidelu. Era un predicadore tremendu è girava l'Alemagna suttana, a Sguizzera è l'Austria.
Era l'epica di e guerre di religione trà i Catolichi è i Prutestanti.
I Prutestanti eranu miraculi in u cantone sguizzeru di i Grisoni. Quandu i superiori u ci mandonu, disse à i cunfratelli: "Un' ci videremu più. Mureraghju pè a nostra fede". Per istrada, signava e so lettere: "Patre Fidelu, prestu manghjatu da i vermi".
Qualchì settimana dopu, predicava in u paese di Seevis, quand'ella ghjunse una armata di Grisoni prutestanti. Patre Fidelu, finì a so predica, escì di chjesa è ebbe u capu sbaffatu da una sciabulata. Era u 24 aprile 1622.
Etimolugia: da u lat. "fidelis" (sinceru). In Francia, u nome "Fidèle" era più pè i cani chè pè e persone, ma hè abbastanza cumunu in Italia, in Spagna è in l'America duv'ellu hè quellu di u capuguvernu Fidel Castro.
Casate: Fideli.
Nomi: Fidel, Fidela, Fidèle, Fidelia, Fidelin, Fideliu, Fidelius, Fidelu.

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 24 di dicembre

U 24 di dicembre hè u 358esimu ghjornu (u 359esimu ghjornu s'è l'annata hè bisesta) di u calendariu gregorianu.

## Morte

* Vasco da Gama (* Sines (Purtugallu), ≈1469; † Cochin (India), 24 di dicembre 1524)

## Celebrazione

* a Veghja di Natale

### I Santi

Santu Delfinu.
Delfinu l'avianu fattu vescu di Burdigala, l'attuale cità di Bordeaux, versu l'annu 380.
Si sà ch'ellu hà statu à u cunciliu di Saragossa, ch'ellu era l'amicu di Santu Ambrosgiu è si cunserva d'ellu qualchì lettera. Eranu indirizzate à San Paulinu di Nole ch'ellu avia battizatu.
Hè mortu in 402 o 403.
Etimolugia: da u gr. "Delphis" (delfinu).
Casate: Delfini.
Nomi: Dauphin, Dauphine, Delfina, Delfine, Delfinu, Delphin, Delphina, Delphine, Delphy.
Nanzu, u 24 dicembre, a memoria di u Beatu Francescu di i Malefici, di i Frati Minori, era celebrata in Corsica è sopratuttu in Galeria duv'ellu serebbi statu, è in Calinzana duv'ellu serebbi statu sepoltu versu l'annu 1290.

## Ligami

* Archiviu 2006-04-22 at the Wayback Machine
# 23 di settembre

U 23 di settembre hè u 266esimu ghjornu (u 267esimu ghjornu s'è l'annata hè bisesta) di u calendariu gregorianu.

## Evenimenti

1889 - Fundazione di Nintendo, azienda di videoghjochi ghjapponese.

## Nascite

- 1949 - Bruce Springsteen, musicante di rock americanu.

## Celebrazione
### Feste
### I Santi

Santa Tecula.
Per seculi è seculi, quandu i preti amministravanu l'oliu santu à i muribondi, dicianu ista prighera: "O Signore, voi chì avite liberatu à Santa Tecula da trè turmenti crudeli, abbiete a buntà di liberà ista anima è di dalli l'eterna felicità".
Ghjè un falzu racontu di a vita di San Paulu chì ghjè à l'urigine di issa prighera è di a pupularità di Santa Tecula.
Dice chì Tecula era una giovana Turca, bellissima zitella, cunvertita da San Paulu. Dopu, u seguitava daperttuttu. U so impegnu à sparghje u Vangellu, a cundannava à esse marturiata. Per miraculu si francò di trè turmenti preparati da u diavule:
. In l'anfiteatru, un leone ricusa di manghjassila;
. Un dilluviu spinghje u fucarolu chì l'avia da cunsumà;
. è una foca, pronta à ingollesila, hè tunata.
Dopu à a morte di San Paulu, Tecula campò torna un mezu seculu. Stava in una grotta è risanava i malati chì venianu à truvalla. Avia 90 annai quandu i medichi, chì ùn avianu più nimu à curà, vensenu à pigliallasi per purtalla à u guvernatore. Ella si precipitò contru à un scogliu chì si aprì, entrò nentru, è a sbaffatura si richjuse.

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# 24 di ghjennaghju

U 24 di ghjennaghju hè u 24$^u$ ghjornu di l'annu in u calendariu gregurianu. Restanu 341 ghjorni à a fine di l'annu (342 sì hè bisestile).

## Nascite

- 1981: Maria Elena Boschi, puliticante taliana.

## Morti

* Amedeo Modigliani (12 di lugliu 1884-24 di ghjennaghju 1920)

## Celebrazioni
### Santi

Santu Francescu di Sales.
Francescu, figliolu di u marchese di Sales, hè natu in u 1567 à u castellu di Thorens (in l'attuale dipartimentu di Haute-Savoie). Hà fattu i so studii, da chjucu in Annecy, da 14 à 21 annu in Parigi, da 21 à 24 anni in Paduva. A' 26 anni hè urdinatu prete da u vescu du Ginevra chì, l'annu dopu, u manda à circà di cunverte i Calvinisti di u Chablais. A' 32 anni hè cuaghjutore di u vescu chì l'hà fattu prete è, trè anni dopu, li succede. A so dioccesi era chjuca è avia pochi catolichi; Arrigu Quartu di Francia, chì cunsiderava ch'ellu avia tutte e qualità, li prupunia megliu in i so Stati. Francescu rispose: "Un' rinnegu micca a donna povera ch'o aghju spusatu per piglianne una altra più ricca è più bella". Un' impedisce micca chì, aspessu, andava in Francia à predicà.
In u 1604 - hà tandu 37 anni - scontra, in Digione, duve ellu era andatu à predicà a Quaresima, Jeanne de Chantal (a mammone di a futura Madame de Sévigné), è creanu inseme a Cungregazione di e sore di a Visitazione.
U 28 dicembre 1622, more in Lione duve ellu avia accumpagnatu u duca di Savoia cum'è cunsiglieru puliticu.
San Francescu dicia: "U peghju di i vigliacchisimi hè u scuraggimentu". Hè cunsideratu cum'è unu di i megliu scrittori di l'epica. U so capu d'opera hè l' "Introduction à la Vie dévote", scrittu in u 1607 è u 1608 pè a so cucina, Madame de Charmoisy, per spiegalli e virtù chì una donna nobile pò acquistà cù una vera fede.
Etimolugia: forse da u german. "frank" (curaggiosu), forse da u nome etnicu di i Franchi.
Paesi è cità: Annecy, Chambéry.
Prutezzione: scrittori è ghjurnalisti.

## Ligami esterni

* Storia di a Corsica Archiviu 2006-07-28 at the Wayback Machine
* Almanaccu Adecec 2007 Archiviu 2007-02-12 at the Wayback Machine
# 24 di ghjugnu

U 24 di ghjugnu hè u 175esimu ghjornu (u 176esimu ghjornu s'è l'annata hè bisesta) di u calendariu gregorianu.

## Nascite

- 1987: Lionel Messi, calciadore arghjentinu. - 1987: LiSA (Risa Oribe), musicante ghjapponese.

## Celebrazione
### Feste
### I Santi

Natività di Santu Ghjambattista.
Ghjambattista hè dettu u Precursore per via ch'ellu hà annunziatu a ghjunta di Ghjesù cum'è Messia, è u Battista per via ch'ellu battizava in l'acque di u Giordanu.
Ghjesù hà dettu di Ghjambattista: "A vi dicu in verità chì, frà quelli chì sò nati da donne, ùn ci ne fù mai più maiò chè Ghjambattista".
E' Ghjambattista hà dettu di Ghjesù: "Eccu l'Agnellu di Diu, quellu chì cancella i peccati di u mondu".
Per avè rimpruveratu à Erode a so gattiva cundotta, Ghjambattista hè statu imprigiunatu in Maccheru, una furtezza nantu à un scugliale inturniatu di valle prufonde, aldilà di u fiume Giordanu, accantu à u Mare Mortu. Quand'ellu l'anu scapatu, avia una trentina d'anni.
Averebbi dinù dettu di Ghjesù: "Bisogna à ch'ellu ingrandi è eiu ch'o inchjuculischi". Hè per quessa chì a so festa hè stata fissata à u sulstiziu d'estate, quandu i ghjorni accortanu.
Etimolugia: da l'ebreu Yohanan (Iavhè hà aggraziatu) è u grecu "baptistès" (chì batteza).
Nomi: Bapper, Baptista, Baptistine, Batista, Battista, Battistina, Battistu, Bautisse, Bopp, Ghjambattista, Ghjuvan Battista (cf Ghjuvanni, 27 dicembre).

## Ligami

* Archiviu 2006-04-22 at the Wayback Machine L'almanaccu 2006 di l'Adecec
# Alta Frequenza

Alta Frequenza hè una radiò lucale di a Corsica incù sede suciale in Aiacciu. A radiò trasmette tantu in francese ch'è in corsu. A radiò pò esse ricevuta in l'isula sana in FM è in Radiò digitale trà Marseglia è u Principatu di Monacu.

## Storia

Alta Frequenza hè stata fundata in u 1981, à tempu cù a creazione di l'assemblea di Corsica è l'Università di Corti. Hè stata creata da l'imprisaria France Antona in l'annu di liberalizazione di e frequenze in Francia.

## Mottu

U mottu di Alta Frequenza hè "A Radiò di a Corsica". Hè scrittu annantu à u so situ web, sottu à u logu di a radiò.

## Frequenze

* Aiacciu - Sartè - Valincu 103.2
* Bastia - Nebbiu 98.9
* Corti - Corsica Cintrale 104
* Portivechju 93.7
* Bonifaziu 101.2
* Calvi 87.9
* Ghisunaccia 107.4
* Nizza: Numericu
* Cannes: Numericu
* Marseglia: Numericu

## Prugrammi

* Alta Frequenza in Giru
* Alta.music
* Café Corsé
* C'est le foot, didicata à u pallò in Corsica
* Corsic'Associu
* Detti Zittidini
* E notte d'Alta Frequenza
* E Nutizie di a settimana, ghjurnale radiò
* Hè un' isula, prugramma musicale annantu à a musica di l'isula
* L'amuse-bouche
* Le billet d'humeur
* Les fins d'aprem
* Les Nuits Bleues, prugramma annantu à a musica latinuamericana
* On the Road, prugramma annantu à a musica blues
* Palisà
* Rock Alive, prugramma annantu à a musica rock è hard rock
* Spartistonda
* Storia Nustrale
* Scritti
* In Prima
* U Sguardu

## Ligami

* (FR, CO) Situ d'Alta Frequenza